DA Den Europæiske Unions Tidende L 112/1

KOMMISSIONENS FORORDNING (EU) Nr. 364/2014

af 4. april 2014

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for fenpyroximat, flubendiamid, isopyrazam, kresoxim-methyl, spirotetramat og thiacloprid i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for kresoxim-methyl og thiacloprid. Der er i del A i bilag III til forordning (EF) nr. 396/2005 fastsat maksimalgrænseværdier for fenpyroximat, flubendiamid, isopyrazam og spirotetramat.

(2) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet fenpyroximat, på brombær, hindbær, peberfrugter og bønner, med bælg, indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de eksisterende maksimalgrænseværdier.

(3) For så vidt angår flubendiamid er der indgivet en sådan ansøgning for jordbær. For så vidt angår isopyrazam er der indgivet en sådan ansøgning for rod- og knoldgrøntsager (undtagen sukkerroer, kartofler og tropiske rod- og knoldgrøntsager), peberfrugter og cucurbitae. For så vidt angår kresoxim-methyl er der indgivet en sådan ansøgning for azarolhvidtjørn. For så vidt angår spirotetramat er der indgivet en sådan ansøgning for jordbær, bananer spiseoliven og skalotteløg. For så vidt angår thiacloprid er der indgivet en sådan ansøgning for spinat og lignende blade.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af spirotetramat på ananas. Ansøgeren hævder, at den godkendte anvendelse af det pågældende stof på denne afgrøde i USA medfører højere restkoncentrationer end maksimalgrænseværdien i forordning (EF) nr. 396/2005, og at det er nødvendigt at fastsætte en højere maksimalgrænseværdi for at undgå handelsbarrierer for importen af denne afgrøde.

(5) I overensstemmelse med artikel 8 i forordning (EF) nr. 396/2005 har de berørte medlemsstater vurderet disse ansøgninger, og vurderingsrapporterne er sendt til Kommissionen.

(6) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvor det var relevant, for dyr og afgav begrundede udtalelser om de foreslåede maksimalgrænseværdier (2). Autoriteten har sendt udtalelserne til Kommissionen og medlemsstaterne og offentliggjort dem.

(7) Autoriteten konkluderede i sin begrundede udtalelse, at for så vidt angår anvendelse af kresoxim-methyl på azarolhvidtjørn er de forelagte data tilstrækkelige til, at der kan fastsættes en ny maksimalgrænseværdi baseret på anvendelse udendørs i den nordlige del af EU. For så vidt angår anvendelse af thiacloprid på spinat og lignende blade er de forelagte data tilstrækkelige til, at der, dog kun for spinat og bladbeder, kan fastsættes en ny maksimalgrænseværdi baseret på anvendelse udendørs i den nordlige del af EU.

(8) For så vidt angår alle andre ansøgninger konkluderede autoriteten, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.

(9) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(10) Forordning (EF) nr. 396/2005 bør derfor ændres i overensstemmelse hermed.

(11) Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 4. april 2014. På Kommissionens vegne José Manuel BARROSO Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu:

»Reasoned opinion on the modification of the existing MRLs for fenpyroximate in various crops«. EFSA Journal 2013;11(6):3272 [45 pp.]. doi:10.2903/j.efsa.2013.3272.

»Reasoned opinion on the modification of the existing MRL for flubendiamide in strawberries«. EFSA Journal 2013;11(10):3403 [27 pp.]. doi:10.2903/j.efsa.2013.3403.

»Reasoned opinion on the modification of the existing MRLs for isopyrazam in various vegetables«. EFSA Journal 2013;11(9):3385 [38 pp.]. doi:10.2903/j.efsa.2013.3385.

»Reasoned opinion on the modification of the existing MRL for kresoxim-methyl in azaroles«. EFSA Journal 2013;11(7):3344 [25 pp.]. doi:10.2903/j.efsa.2013.3344.

»Reasoned opinion on the modification of the existing MRLs for spirotetramat in strawberries, bananas, table olives, pineapples and shallots«. EFSA Journal 2013;11(9):3361 [38 pp.]. doi:10.2903/j.efsa.2013.3361.

»Reasoned opinion on the modification of the existing MRLs for thiacloprid in spinach and similar leaves«. EFSA Journal 2013;11(9):3382 [26 pp.]. doi:10.2903/j.efsa.2013.3382.